Parkies sien dubbel - Onderwys - Republikein
Thursday, June 27th, 07:25:59
Parkies sien dubbel
Yolanda Nel - Laerskool Pionierspark spog vanjaar met nie net nuwe maatjies in graad 1 nie, maar ook agt pare tweelinge in die graad.
By dié skool mag jy dalk 'n paar keer dink jy sien dubbel. Daar is vanjaar 26 stelle tweelinge in graad 1 tot 7. Van hulle is 12 pare identies – ses stelle seuns en ses stelle meisies. Onder die graad 1's is vier pare identies.
Een van die onderwysers, juffrou Jaen-Mari Coetzee, is self een van 'n identiese tweeling en sy het met Republikein se besoek haar sussie saamgenooi. Lee-Ann Coetzee is 'n binnenshuise-versierder. Hulle het tot dieselfde uitrusting vir die geleentheid aangetrek. "Ek het nog altyd gesê ek wil eendag 'n huis langs my sussie koop," lag Jaen-Mari. Die tweeling woon net 'n straat van mekaar af.
"Hoe ongelooflik is dit nie om te sien hoeveel tweelinge hier is nie," het juffrou Andrea du Plessis gesê. "Ek dink nie daar was al ooit so baie tweelinge in ons skool nie."
Volgens 'n studie wat in September 2011 deur Jeroen Smits en Christiaan Monden oor die aantal tweelinge in die ontwikkelende wêreld gedoen is, dui die navorsing daarop tussen 11 en 15 geboortes uit elke 1 000 mense in Namibië is 'n tweeling.
Die kans is een uit 250 om 'n identiese tweeling te kry, en 0.3% van die wêreld se bevolking is 'n identiese tweeling.